Un nou proiect de lege prezentat de ministra federală a Muncii, Andrea Nahles (SPD), prevede ca cetățenii Uniunii Europene să nu primească ajutor social dacă nu muncesc în Germania sau dacă nu primesc ajutor de șomaj după o muncă desfășurată anterior.

Prin această măsură, Nahles dorește să pună capăt unei situații create în 2015 la Curtea Federală Socială (Bundessozialgericht). Aceasta din urmă hotărâse că cetățenii altor state ale Uniunii Europene, fără loc de muncă, au dreptul la ajutor social în Germania, cu condiția să fi locuit în această țară cel puțin șase luni.

Ministerul Federal al Muncii a argumentat măsura prin faptul că ajutoarele sociale nelimitate ar atrage șomerii din alte țări ale UE.

Libertatea de mișcare pentru cetățenii UE rămâne neschimbată

Curtea Europeană de Justiție a confirmat în mai multe rânduri că Germania sau alte state membre pot decide asupra propriei legislații fără să influențeze în vreun fel libertatea de mișcare. Prin această măsură se dorește evitarea așa-numitului „turism social“. În special de la finele anului 2014, când a intrat în vigoare libertatea de mișcare pentru cetățenii români și bulgari, în Germania s-a discutat în nenumărate rânduri despre ajutoarele sociale pentru rezidenții fără cetățenie germană.

Cetățeni UE lucrând în agricultură în Germania

Într-adevăr, numărul românilor și al bulgarilor care primesc ajutor social a crescut în ultimii ani cu aproximativ 66%. Cu toate acestea, sunt mai puțini români și bulgari care beneficiază de ajutor social decât germani sau alți străini. Conform informațiilor primite de la Agenția Federală pentru Muncă (BA), 440.000 de oameni din alte state ale Uniunii Europene primeau în ianuarie ajutor social în Germania. Pe locul întâi sunt polonezii (92.000), urmați de italieni (71.000), bulgari (70.000), români (57.000) și greci (46.000). Mulți dintre aceștia au salarii foarte mici, la ele adăugându-se ajutor social.

Se cer reforme

„Libertatea de mișcare în interiorul Uniunii Europene nu înseamnă că cetățenii UE își pot alege sistemul social care le oferă cele mai multe beneficii“, a declarat directorul Asociației Orașelor și Comunelor din Germania, Gerd Landsberg, pentru cotidianul „Die Welt“. Helmut Dedy, directorul Consiliului Orașelor Germane a povestit despre cazuri din mai multe orașe, unde cetățenii UE au dat în judecată autoritățile bazandu-se pe sentința Curții Federale Sociale și cerând ajutoare sociale. „Avem nevoie urgent de această lege“, spune Dedy, pentru a nu avea cheltuieli suplimentare pentru ajutoare sociale.

Pe lângă limita de cinci ani, acest proiect de lege prevede ca cetățenii UE să primească un ajutor temporar de o lună pentru mâncare și cazare. Deoarece în Carta Socială Europeană se stipulează că țările de origine sunt obligate să asigure existența și ajutoarele sociale pentru pentru cetățenii lor. În plus, cei care vor să se reîntoarcă în țara de origine pot primi împrumuturi. Guvernul Federal nu întrevede ”costuri suplimentare” după aplicarea acestei noi legi.

Autor: Sabrina Pabst / lp